Diari Oficial de la Generalitat Valenciana


Sumari del DOGV 9546, del 03-03-2023 (2023/1776)

RESOLUCIÓ de 20 de febrer de 2023, de la Conselleria de Participació, Transparència, Cooperació i Qualitat Democràtica, per la qual es convoquen, per a l'any 2023, subvencions destinades als centres valencians a l'exterior (CEVEX) de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9546

Data del DOGV
:   03-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1776


Data del document
:   20-02-2023

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 20 de febrer de 2023, de la Conselleria de Participació, Transparència, Cooperació i Qualitat Democràtica, per la qual es convoquen, per a l'any 2023, subvencions destinades als centres valencians a l'exterior (CEVEX) de la Comunitat Valenciana. [2023/1776]  
El Decret 94/2016, 22 de juliol, del Consell, pel qual es regulen els centres valencians en l'exterior de la Comunitat Valenciana, estableix en l'article 11 que els CEVEX podran rebre subvencions i ajudes de la Generalitat per a les actuacions que realitzen en compliment de les finalitats determinades en els seus estatuts. Les ajudes als CEVEX seran objecte de convocatòria anual, en la qual s'especificaran els requisits i el procediment per a sol·licitar-les.  
Mitjançant l'Ordre 4/2016, de 3 de juny, de la Conselleria de Transparència, Responsabilitat Social, Participació i Cooperació, s'estableixen les bases reguladores conjuntes de les subvencions destinades a les entitats locals (ajuntaments, mancomunitats i altres fórmules associatives), entitats ciutadanes, centres valencians en l'exterior (CEVEX) i les seues federacions i confederacions, cases regionals d'altres comunitats a la Comunitat Valenciana, i les seues federacions i confederacions, per al foment de la participació ciutadana, la transparència i l'accés a la informació pública (DOGV 7798, 06.06.2016). El títol II, capítol IV, estableix les bases per a la concessió de subvencions destinades als centres valencians en l'exterior de la Comunitat Valenciana.  
  
La convocatòria d'aquestes ajudes està prevista en el Pla estratègic de subvencions de la Conselleria de Participació, Transparència, Cooperació i Qualitat Democràtica, per al període 2023-2025.  
De conformitat amb el que disposen l'article 159 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; l'article 8.2.m del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, i l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
U. Objecte  
Convocar, per a l'exercici 2023, les subvencions destinades als centres valencians en l'exterior (CEVEX) de la Comunitat Valenciana.  
  
  
Dos. Bases reguladores de la convocatòria  
Les bases per les quals es regeix aquesta convocatòria són les contingudes en l'Ordre 4/2016, de 3 de juny, de la Conselleria de Transparència, Responsabilitat Social, Participació i Cooperació, per la qual s'aproven les bases reguladores conjuntes de les subvencions destinades a les entitats locals (ajuntaments, mancomunitats i altres fórmules associatives), entitats ciutadanes, centres valencians en l'exterior (CEVEX) i les seues federacions i confederacions, cases regionals d'altres comunitats a la Comunitat Valenciana, i les seues federacions i confederacions, per al foment de la participació ciutadana, la transparència i l'accés a la informació pública (DOGV 7798, 06.06.2016), d'ara en avant, Ordre 4/2016.  
  
Tres. Finançament  
1. La present convocatòria de subvencions es finançarà amb càrrec a les següents aplicacions de la Llei 9/2022, de 30 de desembre, de pressupostos de la Generalitat per a l'exercici 2023:  
Aplicació pressupostària 50.28.20.205.32.1, línia S0600000, amb un crèdit màxim de 150.000 euros (cent cinquanta mil euros), destinats a finançar les subvencions de la modalitat 1 (activitats i despeses de funcionament).  
Aplicació pressupostària 72.43.70.237.84.5, línia S2398000, amb un crèdit màxim de 100.000 euros (cent mil euros), destinats a finançar les subvencions de la modalitat 2 (despeses d'inversió).  
Quatre. Entitats beneficiàries  
1. Podran beneficiar-se d'aquesta convocatòria els centres valencians en l'exterior (CEVEX) de la Comunitat Valenciana, així com les seues federacions i confederacions, definits com a tals en l'article 52 de la Llei 2/2015, de 2 d'abril, de la Generalitat, de participació ciutadana de la Comunitat Valenciana, i en l'article 2 del Decret 94/2016, 22 de juliol, del Consell, pel qual es regulen els centres valencians en l'exterior de la Comunitat Valenciana, i que hagen sigut reconeguts per la Generalitat, d'acord amb el que s'estableix en la legislació vigent.  
  
2. No podran obtindre la condició d'entitat beneficiària aquelles en les quals concórrega alguna de les circumstàncies recollides en els apartats segon i tercer de l'article 13 de la Llei 38/2003, de 17 de novembre, general de subvencions (d'ara en avant, LGS). Amb aquesta finalitat, l'entitat sol·licitant ha d'estar al corrent del compliment de les obligacions tributàries i amb la Seguretat Social d'acord amb el que s'estableix en els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (d'ara en avant, RLGS), circumstància que serà comprovada d'ofici per l'òrgan instructor del procediment, segons el que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP), llevat que conste expressament en el formulari de sol·licitud l'oposició expressa de la persona interessada. En aquest últim cas, s'haurà d'acreditar el compliment presentant els certificats corresponents emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria General de la Seguretat Social, en els quals conste que s'està al corrent en el compliment de les obligacions tributàries i amb la Seguretat Social.  
  
La justificació per les entitats de no estar incurses en les prohibicions per a obtindre la condició d'entitat beneficiària, contingudes en els apartats segon i tercer de l'article 13 de l'LGS, s'ha de fer mitjançant una declaració responsable.  
  
Cinc. Objectius i activitats subvencionables  
Se subvencionaran les actuacions destinades a:  
a) Activitats i despeses de funcionament (modalitat 1).  
b) Despeses d'inversió (modalitat 2).  
1. En la modalitat 1 (subvencions per a activitats i despeses de funcionament), se subvencionaran les actuacions, l'objectiu general de les quals siga l'organització i la realització de projectes concrets per al desenvolupament de les activitats pròpies dels centres, les seues federacions i confederacions.  
1.1. Els objectius específics, que hauran de definir-se i desenvolupar-se en el projecte, han de consistir en:  
a) Promoure les activitats i els programes de foment del coneixement de la llengua pròpia, la cultura i la realitat social valencianes que duguen a terme aquests centres.  
b) Potenciar la realització de cursos, conferències i programes formatius i de difusió de la cultura valenciana en universitats o institucions culturals dels territoris on hi haja col·lectivitats valencianes.  
  
c) Inventariar, catalogar, restaurar i difondre el patrimoni artístic, bibliogràfic, fotogràfic i documental dels centres valencians.  
d) Organitzar o participar en campanyes i iniciatives de solidaritat amb els centres valencians radicats en els territoris menys afavorits econòmicament, a fi de cobrir les necessitats bàsiques dels membres.  
  
e) Organitzar o participar en campanyes i iniciatives que potencien les relacions interculturals entre els diversos pobles i regions del món.  
  
f) Fomentar en els CEVEX la participació activa de les persones valencianes joves residents en l'exterior.  
g) Donar suport al desenvolupament d'estratègies innovadores que incorporen la gestió de la informació i el coneixement, els valors democràtics i la participació de les persones joves.  
De les iniciatives previstes anteriorment, s'han d'impulsar especialment aquelles destinades als col·lectius més desfavorits, a la infància, la joventut o a les persones majors, així com a la convivència intergeneracional, a les dones i a la igualtat d'oportunitats entre homes i dones.  
1.2. Per a la consecució dels objectius abans esmentats, se subvencionaran activitats i accions consistents en:  
a) Conferències, jornades i fòrums oberts per al foment i la difusió de la llengua pròpia, la cultura, la història i la realitat social i econòmica valenciana.  
b) Cursos de formació, seminaris, jornades, congressos o altres accions anàlogues per a la difusió de la cultura valenciana en universitats o institucions culturals dels territoris on hi haja col·lectivitats valencianes.  
c) Realitzar l'inventari, la catalogació i la restauració del patrimoni artístic, bibliogràfic, fotogràfic i documental dels centres. Realitzar exposicions per a la difusió d'aquest.  
d) Organitzar o participar en carreres solidàries, mercats ambulants solidaris i tallers solidaris per a l'ajuda als centres valencians radicats en els territoris menys afavorits econòmicament.  
e) Organització o participació de fòrums, trobades o jornades que potencien les relacions interculturals entre els valencians i altres pobles.  
  
f) Programes de suport i foment de la participació activa i la integració de la joventut valenciana resident en l'exterior. Entre aquests programes s'inclouran els serveis d'orientació i informació per a les persones joves desplaçades per raons econòmiques.  
g) Programes per a potenciar els vincles amb les persones valencianes i els descendents. Entre les actuacions per a dur a terme, es podran incloure aquelles que contribuïsquen a facilitar-ne el possible retorn a la Comunitat Valenciana.  
h) Programes de foment de les tecnologies de la informació i la comunicació (TIC). Entre aquests, l'organització de cursos o tallers per a l'aprenentatge en el maneig d'aquestes, la utilització del treball en xarxa i la creació de pàgines web pròpies dels centres.  
i) Disseny i execució d'instruments o eines que afavorisquen la participació activa, el desenvolupament dels valors democràtics i la integració de les persones joves valencianes residents en l'exterior (xarxes ciutadanes, plataformes digitals, trobades...).  
j) Accions de foment de la participació per a possibilitar el relleu generacional i la paritat en els òrgans directius dels centres.  
2. En la modalitat 2 (subvencions per a despeses d'inversió) l'objectiu específic de la subvenció consistirà en el manteniment i millora de les seus, les instal·lacions i els equipaments d'aquestes entitats.  
  
2.1. Per a la consecució d'aquest objectiu se subvencionaran activitats i accions consistents en:  
a) Obres de rehabilitació, condicionament i reforma de les seus dels centres.  
b) Adquisició d'equipament i béns inventariables.  
3. No passaran a la fase de valoració aquells projectes que no s'adeqüen als objectius concrets i a les activitats definides en aquest apartat, o aquells projectes en els quals no hi haja coherència entre aquests objectius i les activitats, i es desestimarà la sol·licitud.  
4. Les activitats que se subvencionen podran executar-se a partir de l'1 de gener de 2023 i fins a la data límit de justificació de la subvenció, sense esperar que la concessió de les subvencions es produïsca i sense que això prejutge la decisió que finalment s'adopte.  
  
Sis. Despeses subvencionables  
Seran despeses subvencionables aquelles que, responent de manera indubtable a la naturalesa de l'activitat subvencionada, resulten estrictament necessàries per a la consecució de l'objecte de la subvenció. En qualsevol cas, cal ajustar-se al que s'estableix en l'article 31 de l'LGS.  
  
1. En la modalitat 1:  
1.1. Seran subvencionables les despeses corrents i de personal necessàries per a la realització del projecte presentat. Entre aquestes despeses es poden incloure les següents:  
a) Despeses indirectes: S'entenen com a tals les despeses que afecten tota l'activitat de l'entitat beneficiària amb caràcter general. S'inclouen les despeses de lloguer de l'immoble que figure com a seu, llum, aigua, telèfon, neteja i anàlegs. Es podrà imputar a aquest tipus de despesa un màxim del 50 % de la subvenció concedida.  
b) Despeses directes: Seran subvencionables les despeses que es deriven de manera directa de l'execució de les activitats detallades en el projecte. S'inclouen en aquest tipus de despeses:  
b.1) Costos de personal intern: Dins d'aquestes despeses s'inclouen les nòmines del personal de l'entitat, imputables a la realització del projecte, fins a un màxim del 40 % de la quantitat subvencionada.  
  
b.2) Costos de funcionament: S'inclouen les despeses de difusió, material fungible d'oficina, despeses de transport i altres despeses gestionades directament per l'entitat.  
Respecte a les despeses de transport, seran subvencionables les despeses de locomoció del personal adscrit al projecte que s'executa, sempre que el desplaçament siga necessari i tinga relació directa amb l'activitat subvencionada. Quan el desplaçament es realitze en vehicle particular, únicament se subvencionarà, si és el cas, la quantitat que resulte de computar 0,19 euros per quilòmetre recorregut, sempre que es justifique la necessitat del desplaçament i la realització efectiva d'aquest.  
b.3) Costos de subcontractació: S'entén per subcontractació quan l'entitat beneficiària concerta amb tercers l'execució total o parcial de les activitats que constitueixen l'objecte de la subvenció. L'entitat beneficiària podrà subcontractar, totalment o parcialment, l'activitat objecte de la subvenció, fins a un percentatge màxim del 75 % de l'import de les activitats subvencionades, amb els requisits i les prohibicions establits en l'article 29 de l'LGS.  
El pressupost presentat ha de tindre relació directa amb les activitats previstes en el projecte, de la mateixa manera, ha de ser coherent i equilibrat íntegrament. A aquest efecte, s'ha d'entendre com a coherència en la distribució de les despeses la relació lògica i adequada entre les despeses que es pressuposten en el projecte i les activitats que s'han de realitzar per al compliment dels objectius previstos. Per a això, el pressupost ha d'estar prou detallat segons el tipus de despesa per realitzar.  
  
1.2. No seran subvencionables a càrrec d'aquesta modalitat:  
a) Les despeses per a l'adquisició de béns inventariables (equips informàtics, impressores, mobiliari, vestits tradicionals i altres anàlegs).  
  
b) Els premis, les donacions directes o indirectes o ajudes de qualsevol tipus.  
c) Les despeses d'allotjament.  
d) Les despeses de taxi, pàrquing, peatge d'autopistes i combustible.  
e) Tota la cartelleria i la publicitat realitzada de l'activitat subvencionada que no porte l'esment o els logotips d'haver sigut finançada per la Generalitat Valenciana, Conselleria de Participació, Transparència, Cooperació i Qualitat Democràtica.  
f) Els materials realitzats per encàrrec, que porten impreses llegendes o eslògans i no porten imprés el logotip d'haver sigut finançats per la Generalitat Valenciana, Conselleria de Participació, Transparència, Cooperació i Qualitat Democràtica.  
g) Activitats que promoguen o justifiquen qualsevol forma de discriminació per raó de raça, sexe, religió, ideologia o qualsevol altra que atempte contra els drets fonamentals de la persona o la seua dignitat.  
  
1.3. Quan un projecte continga activitats recreatives com a complement a la realització, les despeses corresponents a serveis de càtering, restauració, comestibles o avituallament imputables a la subvenció no podran superar en cap cas el 10 % de la quantitat total subvencionada.  
  
2. En la modalitat 2, en el cas d'obres de rehabilitació, condicionament i reforma de les seus dels centres, l'entitat beneficiària ha de destinar l'immoble a seu social del centre valencià en l'exterior per un període no inferior a cinc anys des de la data de finalització d'aquestes, i està obligada, de conformitat amb l'article 31.4 de l'LGS, a inscriure aquesta circumstància, així com l'import de la subvenció concedida en el registre públic corresponent.  
  
En el cas d'adquisició d'equipament i béns inventariables necessaris per al manteniment de l'activitat del centre (equips informàtics, impressores, mobiliari, fons documentals, fotogràfics, bibliogràfics, artístics i altres despeses d'inversió anàlegs), l'entitat beneficiària ha de destinar els béns a la finalitat concreta per a la qual es va concedir la subvenció per un període no inferior a dos anys des de la data d'adquisició d'aquests.  
No serà objecte de subvenció l'adquisició de béns immobles per a funció de seu social, l'amortització de capital de préstecs formalitzats per a l'adquisició d'aquesta i l'adquisició o reparació de vehicles de transport.  
L'incompliment de l'obligació de destinació, esmentada en els dos paràgrafs anteriors, serà causa de reintegrament.  
3. El pressupost per a l'execució del projecte que presente l'entitat ha d'adequar-se a l'import de la subvenció sol·licitada, i no es pot superar en cap cas la subvenció màxima per projecte establida en la convocatòria.  
  
Set. Presentació de sol·licituds i termini  
1. Les sol·licituds s'han de presentar en un termini de 20 dies hàbils comptadors des de l'endemà de la publicació de l'extracte d'aquesta convocatòria en el Diari Oficial de la Generalitat Valenciana. L'incompliment de l'esmentat termini donarà lloc a l'exclusió de la convocatòria.  
La presentació de la sol·licitud significa l'acceptació plena del que es disposa en l'Ordre 4/2016, i en aquesta resolució de convocatòria.  
Les entitats sol·licitants han de presentar les sol·licituds de manera telemàtica en l'URL   
http://www.gva.es/va/inicio/procedimientos'id\_proc=2&version=amp  
També s'hi pot accedir en la pàgina web de la Conselleria de Participació, Transparència, Cooperació i Qualitat Democràtica:   
http://participacio.gva.es/va/web/participacio/convocatorias-y-subvenciones  
Únicament en el cas dels centres valencians que estiguen situats fora d'Espanya i que per aquesta circumstància no puguen presentar la sol·licitud de manera telemàtica, s'admetrà de manera excepcional la presentació de la sol·licitud pels mitjans que estableix l'article 16.4 de l'LPACAP. No obstant això, en el cas excepcional que la documentació no haja sigut presentada telemàticament, l'entitat beneficiària haurà d'enviar en el mateix dia, mitjançant un correu electrònic dirigit al Servei de Suport a les persones valencianes en l'exterior, el document acreditatiu de la presentació i del contingut d'aquesta.  
Per a poder realitzar la presentació telemàtica, l'entitat sol·licitant ha de disposar d'un sistema de signatura electrònica, dels admesos en la Seu de la Generalitat, dels tipus següents:  
a) Certificat digital de persona jurídica o similar, que identifique convenientment a l'entitat sol·licitant.  
b) Certificat digital de la persona física, que conste inscrita com a representant de l'entitat sol·licitant en el Registre de Representants de la Generalitat, per a tramitar aquest procediment.  
c) Excepcionalment, i per al supòsit que no es puga presentar la sol·licitud de la manera prevista en algun dels dos supòsits anteriors, s'admetrà la presentació de la sol·licitud amb un certificat digital de la persona física que exercisca la representació de l'entitat sol·licitant per a realitzar la tramitació d'aquest procediment, si s'acredita documentalment aquesta representació davant la Direcció General de Participació Ciutadana en el moment de la sol·licitud.  
Els models de formularis i d'annexos es troben en l'URL de la sol·licitud esmentada. Per a comunicar qualsevol incidència tècnica relacionada amb la presentació telemàtica de la sol·licitud, s'habilitarà el següent correu electrònic: generalitat\_en\_bdd@mwf.zu  
La presentació de la sol·licitud de subvenció comporta la subjecció de l'entitat sol·licitant a les normes i condicions establides en aquesta convocatòria, i l'autorització perquè la Direcció General de Participació Ciutadana obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, d'acord amb el que s'estableix en els articles 18 i 19 de l'RLGS, i en aquest cas les entitats no han d'aportar els certificats corresponents, segons el que s'estableix en l'article 28 de l'LPACAP. No obstant això, es podrà denegar aquest consentiment, si així s'assenyala expressament en el formulari de sol·licitud. En aquest supòsit, han d'aportar-se els corresponents certificats emesos per l'Agència Estatal de l'Administració Tributària, la Conselleria d'Hisenda i Model Econòmic i la Tresoreria General de la Seguretat Social, d'estar al corrent en el compliment de les obligacions tributàries i amb la Seguretat Social.  
  
Els centres valencians que estiguen situats fora d'Espanya han d'acreditar estar al corrent de les obligacions tributàries i amb la Seguretat Social segons el que s'indica en l'apartat 2.g.  
2. La sol·licitud (annex, document número 1) emplenada en tots els apartats i signada per la persona representant legal degudament autoritzada, s'hi han d'adjuntar els documents electrònics o, si hi manquen, els originals o còpies autenticades següents:  
a) Projecte presentat segons el model normalitzat (annex, document número 2). Les dades no emplenades en aquest formulari no seran tinguts en compte a l'efecte de la valoració. Així mateix, no seran tingudes en compte aquelles dades emplenades per l'entitat beneficiària que, amb l'examen previ de l'expedient per la comissió avaluadora, no siguen coherents amb els objectius i les activitats proposades en el projecte.  
  
Perquè siguen valorats determinats mèrits al·legats en el projecte, ha d'aportar-se la documentació que els acredite. Aquesta documentació s'especifica en l'annex, document número 2, per a cada mèrit.  
  
En el cas que el projecte incloga més d'una activitat, s'ha d'emplenar un full (pàgina 2 del formulari del projecte) per cadascuna de les activitats que es preveuen desenvolupar en el projecte, en el qual s'ha de descriure de forma detallada l'activitat i el cost econòmic previst per a la realització.  
b) Memòria descriptiva de les activitats i projectes duts a terme, si és el cas, pel centre valencià en l'exterior sol·licitant de la subvenció durant els exercicis 2021 i 2022.  
c) En els casos d'aquells projectes on estiga previst el treball en xarxa, s'haurà d'aportar declaració responsable subscrita per la persona representant de l'entitat sol·licitant on es manifeste la col·laboració en el disseny i/o l'execució del projecte a través de la metodologia de treball en xarxa (annex, document número 3). S'entén per treball en xarxa la interacció intencional i selectiva entre dos o més actors sobre la base d'una relació, bé entre els subjectes o bé per les activitats que realitzen, amb la finalitat de millorar el benestar personal i la qualitat de vida, tant de l'individu com de la comunitat en la qual s'integra.  
  
d) En el supòsit de centres que presenten sol·licitud de subvencions a la Generalitat per primera vegada, en el cas que les entitats beneficiàries hagen modificat les seues dades bancàries respecte a exercicis anteriors, o bé a requeriment de l'òrgan gestor, es procedirà de la següent forma, d'acord amb el que s'estableix en l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades identificatives i bancàries de les persones físiques i jurídiques que es relacionen econòmicament amb la Generalitat:  
d.1) Els centres amb compte bancari amb un IBAN que s'identifique amb país d'origen ESPANYA hauran d'utilitzar el tràmit automatitzat habilitat a aquest efecte, que serà accessible a través del següent enllaç: https://www.gva.es/va/inicio/procedimientos'id\_proc=22833  
d.2) Els centres amb compte bancari amb un IBAN que no s'identifique amb país d'origen ESPANYA hauran d'utilitzar el tràmit No automatitzat i presentar la documentació següent, de conformitat amb el que s'estableix en l'article 16 de la Llei 39/2015, d'1 d'octubre, del procediment administratiu comú de les administracions públiques.  
d.2.1) Formulari normalitzat Annex Model de domiciliació bancària, signat per la persona que exercisca la representació legal de l'entitat beneficiària juntament amb els documents vàlids en dret que deixen constància fidedigna de la seua representació.  
d.2.2.) Acreditació de la titularitat del compte bancari, així com del codi IBAN o SWIFT, que s'assenyale en el model de domiciliació bancària.  
e) Relació nominal i numerada de persones associades a l'entitat, amb expressió del número de document d'identificació d'aquestes, signada o autenticada per la persona que exercisca la presidència.  
En el cas que el centre valencià sol·licitant haja presentat aquesta documentació davant la Generalitat en la convocatòria de subvencions de l'exercici anterior, serà suficient la presentació d'una relació nominal i numerada, signada o autenticada per la persona que exercisca la presidència, de les altes i baixes de persones associades produïdes durant l'any transcorregut des de la convocatòria anterior.  
f) Els centres sol·licitants que no tinguen la residència fiscal en territori espanyol han de presentar un certificat de residència fiscal, en vigor, emés per les autoritats competents del país de residència.  
g) Igualment, en el cas dels centres valencians que estiguen situats fora d'Espanya, han de presentar una declaració responsable, signada per la persona que ostente la representació legal de l'entitat, que l'entitat està exempta d'obligacions tributàries i davant de la Seguretat Social a Espanya (annex, document número 5).  
h) Qualsevol altre document justificatiu de mèrits al·legats per a la valoració.  
Els centres valencians que sol·liciten una subvenció en la modalitat 2 han de presentar, a més de la documentació indicada anteriorment, una còpia de les factures proforma o del pressupost de les obres de rehabilitació, condicionament i reforma que s'han de realitzar, o de l'equipament o béns inventariables necessaris per al manteniment de l'activitat del centre que es pretenguen adquirir.  
Una factura proforma equival a un pressupost o oferta comercial, sol contindre la mateixa informació que una factura normal i pot servir com a justificació i compromís d'una inversió per realitzar. No obstant això, ha d'esmentar de manera específica la naturalesa de «proforma» i portar una sèrie numèrica diferent de la principal de facturació.  
  
3. Cada entitat només pot presentar una única sol·licitud en aquesta convocatòria de subvencions, i pot optar a les dues modalitats de subvencions previstes, o a una sola d'aquestes.  
  
Huit. Criteris de valoració de les sol·licituds  
1. Els centres valencians en l'exterior sol·licitants hauran d'obtindre en la valoració un mínim de 50 punts per a rebre subvenció en aquesta convocatòria, tenint en compte els criteris objectius de valoració establits en l'article 24 de l'Ordre 4/2016, i la ponderació d'aquests que a continuació s'estableix:  
  
Modalitat 1: Subvencions per a les activitats i despeses de funcionament.  
a) Entitat sol·licitant (fins a 30 punts).  
a.1) Nombre de persones associades (fins a 6 punts).  
a.2) Antiguitat del centre (fins a 6 punts).  
a.3) Foment de les TIC (fins a 6 punts).  
a.4) Creació i treball en xarxes (fins a 6 punts).  
a.5) Relleu generacional i paritat en els òrgans directius dels centres (fins a 6 punts).  
b) Projecte i activitats per desenvolupar (fins a 70 punts).  
b.1) Enfocament tècnic. Es valorarà la qualitat i viabilitat del projecte, així com la coherència i adequació d'aquest als objectius que s'han d'aconseguir (fins a 15 punts).  
b.1.1) Identificació de les necessitats que justifiquen el projecte. Es valorarà la fonamentació de les necessitats detectades que motiven la realització del projecte i, especialment, la realització d'estudis o anàlisis prèvies d'aquestes. Si es realitza l'estudi, aquest haurà d'adjuntar-se a la sol·licitud (fins a 5 punts).  
b.1.2) Definició adequada i desenvolupament dels objectius del projecte (fins a 5 punts).  
b.1.3) Grau de coherència entre els objectius i les activitats per desenvolupar (fins a 5 punts).  
b.2) Activitats previstes. Es valorarà la planificació i gestió de les activitats previstes, tenint en compte l'àmbit d'actuació i difusió i els impactes previstos d'aquestes (fins a 40 punts).  
b.2.1) Planificació i gestió de les activitats previstes (fins a 15 punts).  
b.2.2) Àmbit d'actuació (fins a 20 punts).  
b.2.3) Activitats de difusió (fins a 5 punts).  
b.3) Persones beneficiàries del projecte. Es valoraran especialment les activitats destinades als col·lectius més desfavorits, a la infància, la joventut, les persones majors, així com a la convivència intergeneracional, les dones i la igualtat d'oportunitats entre homes i dones (fins a 10 punts).  
b.4) Experiència. Es valoraran les activitats desenvolupades per l'entitat en els últims dos anys (fins a 5 punts).  
  
Modalitat 2: Subvencions per a despeses d'inversió.  
a) Entitat sol·licitant (fins a 30 punts).  
a.1) Nombre de persones associades (fins a 6 punts).  
a.2) Antiguitat del centre (fins a 6 punts).  
a.3) Foment de les TIC (fins a 6 punts).  
a.4) Creació i treball en xarxes (fins a 6 punts).  
a.5) Relleu generacional i paritat en els òrgans directius dels centres (fins a 6 punts).  
b) Projecte i inversions per realitzar (fins a 70 punts).  
b.1) Enfocament tècnic. Es valorarà la qualitat i la viabilitat de la inversió, així com la coherència i l'adequació d'aquesta als objectius que s'han d'aconseguir (fins a 30 punts).  
b.1.1) Identificació de les necessitats que justifiquen el projecte. Es valorarà la fonamentació de les necessitats detectades que motiven la realització del projecte i, especialment, la realització d'estudis o anàlisis prèvies d'aquestes. Si es realitza l'estudi, aquest haurà d'adjuntar-se a la sol·licitud (fins a 10 punts).  
b.1.2) Definició adequada i desenvolupament dels objectius del projecte d'inversió (fins a 10 punts).  
b.1.3) Grau de coherència entre els objectius i les inversions que s'han de realitzar (fins a 10 punts).  
b.2) Inversions previstes. Es valorarà la planificació i gestió de les inversions previstes, així com l'impacte que puguen representar per a la millora del funcionament del centre (fins a 40 punts).  
b.2.1) Planificació i gestió de les inversions previstes (fins a 20 punts).  
b.2.2) Impacte sobre la millora del funcionament del centre (fins a 20 punts).  
  
Nou. Criteris per a la determinació de la subvenció  
1. Per a determinar la quantia subvencionada, es tindrà en compte l'adequació dels projectes presentats per les entitats als criteris de valoració determinats en l'apartat anterior.  
2. La subvenció màxima per projecte serà:  
a) Per a la modalitat 1 se subvencionaran, com a màxim, 6.000 euros per projecte.  
b) Per a la modalitat 2 se subvencionaran, com a màxim, 10.000 euros per projecte.  
Els projectes que hagen superat la puntuació de 50 punts se subvencionaran atenent al límit anterior, i es concediran les subvencions per ordre de puntuació de major a menor fins a l'esgotament dels fons previstos en la convocatòria corresponent.  
3. En cas d'empat de les entitats sol·licitants que opten a la modalitat 1, es considerarà primer l'entitat que tinga la major puntuació obtinguda, d'acord amb el que s'assenyala a continuació, i per aquest ordre:  
  
- En primer lloc, l'entitat que haja obtingut major puntuació en l'apartat b.2) Activitats previstes.  
- Si persisteix l'empat, la que haja obtingut major puntuació en l'apartat b.1) Enfocament tècnic.  
- Si persisteix l'empat, la que haja obtingut major puntuació en l'apartat b.3) Persones beneficiàries del projecte.  
- Si persisteix l'empat, la que haja obtingut major puntuació en l'apartat b.4) Experiència.  
- Si persisteix l'empat, la que haja obtingut major puntuació en l'apartat a.1) Nombre de persones associades.  
- Si persisteix l'empat, la que haja obtingut major puntuació en l'apartat a.2) Antiguitat del centre.  
- Si persisteix l'empat, la que haja obtingut major puntuació en l'apartat a.3) Foment de les TIC.  
- Si persisteix l'empat, la que haja obtingut major puntuació en l'apartat a.4) Creació i treball en xarxes.  
- Si persisteix l'empat, la que haja obtingut major puntuació en l'apartat a.5) Relleu generacional i paritat en els òrgans directius dels centres.  
- Si persisteix l'empat, la que haja presentat la sol·licitud en primer lloc, tenint en compte l'entrada en un registre habilitat amb aquesta finalitat.  
4. En cas d'empat de les entitats sol·licitants que opten a la modalitat 2, es considerarà primer l'entitat que tinga la major puntuació obtinguda, d'acord amb el que s'assenyala a continuació, i per aquest ordre:  
- En primer lloc, l'entitat que haja obtingut major puntuació en l'apartat b.1) Enfocament tècnic.  
- Si persisteix l'empat, la que haja obtingut major puntuació en l'apartat b.2) Inversions previstes.  
- Si persisteix l'empat, la que haja obtingut major puntuació en l'apartat a.1) Nombre de persones associades.  
- Si persisteix l'empat, la que haja obtingut major puntuació en l'apartat a.2) Antiguitat del centre.  
- Si persisteix l'empat, la que haja obtingut major puntuació en l'apartat a.3) Foment de les TIC.  
- Si persisteix l'empat, la que haja obtingut major puntuació en l'apartat a.4) Creació i treball en xarxes.  
- Si persisteix l'empat, la que haja obtingut major puntuació en l'apartat a.5) Relleu generacional i paritat en els òrgans directius dels centres.  
- Si persisteix l'empat, la que haja presentat la sol·licitud en primer lloc, tenint en compte l'entrada en un registre habilitat amb aquesta finalitat.  
5. Quan es produïsca la renúncia d'alguna de les entitats beneficiàries a la subvenció, el crèdit pressupostari no aplicat podrà concedir-se sense necessitat d'una nova convocatòria a l'entitat sol·licitant següent per ordre de puntuació que, havent superat la puntuació mínima, no haja resultat beneficiària i sempre que aquesta renúncia es produïsca en el termini d'un mes des de la publicació de la resolució de concessió.  
  
  
Deu. Ordenació i instrucció  
1. L'òrgan encarregat de l'ordenació i la instrucció del procediment serà la Direcció General de Participació Ciutadana que, en qualsevol moment del procediment, podrà, d'ofici, acordar totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
  
2. La comprovació de l'existència de dades no ajustades a la realitat podrà comportar, segons la transcendència d'aquestes, la denegació de la subvenció sol·licitada, la pèrdua del dret al cobrament o el reintegrament d'aquesta, sense perjudici de les restants responsabilitats que pogueren derivar-se d'aquesta circumstància.   
3. La concessió de la subvenció es realitzarà mitjançant el procediment de concessió en règim de concurrència competitiva recollit en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHPG).  
  
Onze. Resolució i notificació  
1. La resolució de concessió o denegació de les subvencions correspondrà dictar-la a la persona titular de la Conselleria de Participació, Transparència, Cooperació i Qualitat Democràtica, amb la proposta prèvia de la comissió avaluadora prevista en l'article 9 de l'Ordre 4/2016, després de la valoració de les sol·licituds admeses.  
La Direcció General de Participació Ciutadana, com a òrgan instructor, a la vista de l'expedient i de l'informe de l'òrgan col·legiat, formularà una proposta de resolució provisional de concessió de les subvencions que es publicarà en la pàgina web de la Conselleria, sense que aquesta origine cap dret a favor de les entitats beneficiàries proposades, fins que siga dictada i publicada la resolució de concessió, conformement al que s'estableix en l'article 25.4 de l'LGS.  
2. El termini màxim per a resoldre les sol·licituds i publicar la resolució de concessió serà sis mesos comptadors des de la data de publicació de la convocatòria en el Diari Oficial de la Generalitat Valenciana, una vegada transcorregut el qual sense que s'haja dictat una resolució expressa, aquestes s'han de considerar desestimades, de conformitat amb l'article 25 de l'LPACAP.  
La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana, d'acord amb el que s'estableix en l'article 45.1.b de l'LPACAP.  
3. Contra aquesta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que s'estableix en els articles 123 i 124 de l'LPACAP, o bé recurs un contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, de conformitat amb el que s'estableix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa (d'ara en avant, LJCA). Tot això, sense perjudici que s'utilitze qualsevol altra via que es considere oportuna.  
Dotze. Règim de lliuraments de pagament i termini per a la justificació de la subvenció  
1. El pagament de les subvencions es realitzarà en un pagament únic, després de la justificació de la despesa realitzada, mitjançant una transferència bancària al compte designat per l'entitat beneficiària en la seua sol·licitud.  
2. El termini màxim per a la presentació de la justificació de la subvenció finalitzarà el 31 d'octubre de 2023.  
  
Tretze. Justificació de la subvenció  
1. Per a efectuar el pagament les entitats beneficiàries de la subvenció han d'ajustar-se als requisits i formes d'acreditació establits en els articles 30 i 31 de l'LGS; en l'article 169 de l'LHPG, i en la guia de justificació de subvencions elaborada per la Direcció General de Participació Ciutadana. En tot cas, han de presentar la documentació següent tant per a la modalitat 1 com per a la modalitat 2:  
  
a) Certificat de justificació de despeses (annex, document número 6).  
b) Relacions detallades de les despeses ocasionades pel projecte objecte de subvenció, per cadascun dels diferents conceptes de despesa, amb el detall següent:  
- Una relació per a les despeses indirectes.  
- Una relació per als costos de personal intern.  
- Una relació per als costos de funcionament.  
- Una relació per als costos de subcontractació.  
- Una relació per als costos ocasionats per obres de rehabilitació, condicionament i reforma de la seu.  
- Una relació per als costos ocasionats per l'adquisició d'equipament i béns inventariables.  
En cadascuna de les relacions ha de constar la identificació de la persona creditora, l'import, la data d'emissió de la factura, la nòmina o una altra despesa del personal, la data de pagament d'aquestes i la relació amb les activitats i els objectius del projecte. A més, ha d'indicar-se l'import d'imputació de cada factura i de les despeses de personal intern a la subvenció concedida.  
Així mateix, cadascuna de les relacions ha de portar feta la suma de les despeses realitzades, quantitat de les quals ha de coincidir amb les quantitats expressades en el certificat de compliment del pressupost aprovat, establit en l'apartat g.  
Es considerarà despesa realitzada la que ha sigut efectivament pagada amb anterioritat a la finalització del període de justificació.  
Aquesta relació de despeses ha de ser subscrita pel representant/per la representant de l'entitat.  
c) Original de les factures de la despesa efectuada, que han de contindre, com a mínim:  
- Número de factura.  
- Data d'expedició.  
- Raó social de l'emissor i del receptor.  
- NIF de l'emissor i del receptor.  
- Domicili de l'emissor i del receptor.  
- Descripció de les operacions (base imposable).  
- Tipus impositiu.  
- Quota tributària.  
- Data de la prestació del servei (si és diferent de la d'expedició).  
En cap cas s'admetran factures, «tiquets» o «rebuts» que no incloguen les dades indicades anteriorment.  
En tot cas, les factures o el document equivalent han de tindre un import mínim de vint euros, per la qual cosa si les diferents despeses efectuades són inferiors a aquest import, han d'agrupar-se en una única factura totes les corresponents al mateix emissor.  
d) Justificants de pagament de les despeses efectuades.  
En tot cas, ja es tracte de despeses justificades amb factura, nòmina, etc., es requereix l'aportació dels documents acreditatius d'haver realitzat el pagament.  
Com a regla general, per a acreditar la realització del pagament el sistema recomanat és la transferència bancària o la domiciliació bancària de les despeses i, en aquest cas, haurà d'adjuntar-se a la factura el justificant bancari de pagament corresponent (cartilla, extracte bancari, moviment bancari). El pagament ha de realitzar-se sempre a càrrec d'un compte de l'entitat beneficiària de la subvenció, i no poden subvencionar-se pagaments realitzats a càrrec de comptes el titular dels quals no siga l'entitat, com per exemple a nom del president o presidenta de l'entitat, el secretari o secretària, o el tresorer o la tresorera.  
Quan excepcionalment el pagament de la factura s'haja fet mitjançant:  
a) Lliurament en efectiu que s'ha d'acreditar per qualsevol dels mitjans següents:  
- La factura ha de contindre un segell que deixe constància d'aquest pagament («pagat», «cancel·lat», «en efectiu»...), la data d'aquest i la signatura de l'emissor.  
- Un rebut en el qual conste que a l'emissor li ha sigut satisfet l'import, amb la identificació de la factura a la qual correspon i la data del pagament.  
A més, s'ha d'aportar un certificat signat pel secretari o secretària i pel tresorer o tresorera, amb el vistiplau del president o presidenta de l'entitat, en el qual es determine aquesta circumstància, i es faça constar que aquestes despeses s'han realitzat per aquesta a càrrec de la subvenció concedida, i detallar l'origen d'aquestes i els conceptes als quals corresponen.  
b) Taló o xec bancari:  
- Ha de ser sempre nominatiu.  
- S'ha d'aportar una fotocòpia d'aquest i l'extracte o moviment bancari que acredite que el destinatari l'ha fet efectiu.  
e) Memòria tècnica detallada de les activitats realitzades efectivament i materialment, i que han sigut subvencionades. Ha de ser desenvolupada, com a mínim, segons els epígrafs següents:  
- Dades de l'entitat sol·licitant: nom i NIF.  
- Títol del projecte.  
- Treball en xarxa: entitats participants, àrees de responsabilitat, pressupost assignat.  
- Activitats realitzades, detallant el nom, les dates de realització, el lloc, l'horari, el nombre d'hores, el nombre de participants, els materials utilitzats, la persona responsable i una descripció de com s'ha dut a terme.  
- Difusió del projecte: descripció del pla de difusió, detallant les dates de realització i les accions emprades.  
- Avaluació del projecte:  
- Descripció dels resultats obtinguts  
- Descripció de la relació entre els resultats obtinguts i les necessitats prèvies.  
- Anàlisi del grau de compliment dels objectius plantejats.  
- Descripció de la incidència dels resultats sobre el foment de la participació ciutadana.  
- Aplicació dels resultats per a la posada en marxa de projectes futurs o la millora en la gestió d'aquests.  
- Aportació del material gràfic (fullets, cartells, tríptics), audiovisuals, fotografies de les activitats o material utilitzat en l'avaluació (qüestionaris, informes de resultats), llista d'assistents i altres que es consideren oportuns.  
Per als projectes de la modalitat 2, s'ha de presentar una memòria tècnica detallada en el cas de la realització d'obres. En el cas d'adquisició de béns inventariables s'ha de presentar una memòria en la qual es descriguen amb detall els béns adquirits.  
f) Els centres que presenten justificants en moneda estrangera han d'adjuntar un document expedit per una entitat bancària del país d'origen en què se certifique l'equivalència, amb caràcter mensual, d'aquesta moneda amb l'euro en el període gener-octubre de l'any en curs. Per a la conversió per part de l'entitat de l'import de cadascuna de les despeses efectuades a euros, aquesta aplicarà un tipus de canvi vigent en el mes en què s'haja emés i/o pagat la factura corresponent o document equivalent.  
g) Certificat de compliment del pressupost aprovat (annex, document número 7). S'ha d'adjuntar amb la justificació final un certificat del compliment del pressupost aprovat amb la sol·licitud. En la modalitat 1, les despeses justificades han d'adaptar-se als tipus de despeses autoritzades. Únicament s'admetrà una desviació en la imputació de quantitats als diferents tipus de despeses en una quantia de fins a un trenta per cent (30 %) de l'import assignat a cadascuna d'aquestes, respectant en tot moment els límits màxims establits en l'apartat sis d'aquesta resolució. La desviació no podrà aplicar-se a tipus de despeses no autoritzades.  
h) Els centres sol·licitants que no tinguen la seua residència fiscal en territori espanyol hauran de presentar  
un certificat de residència fiscal, en vigor, emés per les autoritats competents del seu país de residència, en el cas que el presentat juntament amb la sol·licitud haja expirat la seua vigència.  
i) En el cas d'obres a les seus dels centres:  
- Certificat del Registre de la Propietat que acredite que l'immoble on s'han realitzat les obres pertany a l'entitat o contracte de lloguer i autorització de la propietat sobre l'execució de les obres, en el cas que aquestes es duguen a terme en un local arrendat.  
  
- Certificat de la persona representant legal de l'entitat en el qual s'ha d'expressar que les obres han sigut realitzades a càrrec de la subvenció concedida, l'import d'aquesta subvenció i el compromís de mantindre l'ús de l'edifici com a seu del centre, almenys, en els pròxims 5 anys.  
j) Respecte a l'adquisició de béns inventariables, certificat de la persona que exercisca la presidència o representació de l'entitat en la qual conste la recepció d'aquests, la conformitat i la inclusió en l'inventari de l'entitat per un període mínim de dos anys.  
2. La documentació justificativa ha de presentar-se per via telemàtica en el Portal de la Generalitat Valenciana accedint a la «Seu Electrònica», Serveis en línia, Ciutadania, Ajudes, beques i subvencions: https://www.gva.es/va/inicio/procedimientos'id\_proc=19371. Els annexos associats a la justificació estan disponibles també en la pàgina web de la Conselleria de Participació, Transparència, Cooperació i Qualitat Democràtica: http://participacio.gva.es/va/web/participacio/convocatorias-y-subvenciones. L'entitat sol·licitant haurà de disposar d'algun dels sistemes de signatura electrònica admesos en la seu de la Generalitat.  
En el cas dels CEVEX situats a Espanya, a més de la presentació de les factures per via telemàtica en el moment de la presentació de la justificació, s'han de remetre les factures originals per via postal dins del termini establit per a presentar la documentació justificativa de la subvenció concedida (31.10.2023).  
Únicament en el cas dels centres valencians que estiguen situats fora d'Espanya i que per aquesta circumstància no puguen presentar la documentació justificativa de manera telemàtica, s'admetrà de manera excepcional la presentació pels mitjans que estableix l'article 16.4 de l'LPACAP. En aquest cas, l'entitat beneficiària ha d'enviar en el mateix dia, mitjançant un correu electrònic dirigit al Servei de Relacions Institucionals i Suport a les Persones Valencianes en l'Exterior, un document acreditatiu de la presentació i del contingut d'aquesta.  
3. Es reduirà proporcionalment la subvenció en el cas que la justificació de les despeses realitzades no arribe a la quantia atorgada o es produïsca el desviament de quantitats que superen els percentatges màxims establits en el punt sis i en el punt tretze apartat 1.g.  
4. Es produirà la pèrdua del dret al cobrament total o parcial de la subvenció en el supòsit d'incompliment de l'obligació de justificació, la justificació insuficient i la presentació extemporània de la justificació, segons el que s'estableix en els articles 34.3. i 37.1.c de l'LGS. Els tres supòsits donaran lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de la persona interessada.  
  
Catorze. Pla de control  
Es realitzarà la comprovació de la realització efectiva de l'activitat subvencionada, mitjançant un control administratiu sobre la totalitat dels projectes concedits.  
  
Quinze. Clàusula de transparència  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta llei. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en què s'hagen superat els llindars establits, i s'haurà de mantindre publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Conselleria de Participació, Transparència, Cooperació i Qualitat Democràtica en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats beneficiàries o persones beneficiàries d'aquestes subvencions estan obligades a subministrar a l'entitat concedent, previ requeriment, tota la informació que siga necessària perquè aquesta complisca les obligacions previstes en la llei de transparència que aquesta requerisca, en el termini de 15 dies hàbils des del requeriment. Una vegada transcorregut el termini concedit en el requeriment sense que aquest haja sigut atés, l'òrgan que ha realitzat el requeriment podrà acordar, previ advertiment i audiència a la persona interessada, la imposició de multes coercitives en els termes previstos en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Setze. Clàusula de protecció de dades  
De conformitat amb el Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD); la Llei orgànica 3/2018, de protecció de dades i garantia dels drets digitals (BOE 294, 06.12.2018), i altres disposicions aplicables; les dades de caràcter personal proporcionades seran tractades per la Generalitat per tramitar la sol·licitud a l'empara de l'LGS.  
Les entitats podran exercir els drets d'accés, rectificació, cancel·lació, oposició, supressió, portabilitat i limitació del tractament davant de la conselleria que gestione la seua ajuda, així com reclamar, si és el cas, davant de l'autoritat de control en matèria de protecció de dades, especialment, quan no haja obtingut satisfacció en l'exercici dels seus drets.  
  
  
Contra el que es disposa en aquesta resolució, que posa fi a la via administrativa, es pot interposar potestativament un recurs de reposició davant del mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que s'estableix en els articles 123 i 124 de l'LPACAP, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, de conformitat amb el que s'estableix en els articles 10 i 46 de l'LJCA. Tot això, sense perjudici que s'utilitze qualsevol altra via que es considere oportuna.  
  
València, 20 de febrer de 2023.- La consellera de Participació, Transparència, Cooperació i Qualitat Democràtica: Rosa Pérez Garijo.  
  
  
  
ANNEX  
Relació de documents  
  
1. Sol·licitud de la subvenció.  
2. Formulari de presentació del projecte.  
3. Compromís de treball en xarxa.  
4. Model de domiciliació bancària.  
5. Declaració responsable.  
6. Certificat de justificació de despeses.  
7. Certificat de compliment del pressupost aprovat.